《依韵和胜之暑饮》
宋代·苏舜钦

九夏苦炎烈，入伏气候恶。况兹大旱时，其酷甚炮烙。

争得羿复生，射此赤日落。欲擘青天开，腾身出寥廓。

狂走无处逃，坐恐肝脑涸。不如以酒浇，庶可免焦烁。

相呼坐僧居，顷刻釂百酌。佳瓜判青肤，熟李吸绛膜。

尚嫌味不爽，更与冰雪嚼。裂耳发浩歌，解颜纵善谑。

径趋无何乡，回觉万事借。不知余中虚，外冷得所托。

真气潜遁亡，半夜忽发霍。呕泄不暂停，迸筋走两脚。

初如巨绳缠，忽似秋蚓跃。委顿体不支，藜床为穿凿。

君言暑饮佳，但得一晌乐。艰难踰旬时，仅饮数斗药。

快意事皆然，遗殃慎无作。

作者简介：苏舜钦（1008—1048）北宋诗人，字子美，开封（今属河南）人，曾祖父由梓州铜山（今四川中江）迁至开封（今属河南）。曾任县令、大理评事、集贤殿校理，监进奏院等职。因支持范仲淹的庆历革新，为守旧派所恨，御史中丞王拱辰让其属官劾奏苏舜钦，劾其在进奏院祭神时，用卖废纸之钱宴请宾客。罢职闲居苏州。后来复起为湖州长史，但不久就病故了。他与梅尧臣齐名，人称“梅苏”。有《苏学士文集》诗文集有《苏舜钦集》16卷，《四部丛刊》影清康熙刊本。1981年上海古籍出版社出版《苏舜钦集》。